**MÁTYÁST KIRÁLLYÁ VÁLASZTJÁK**

– Benczédi Székely István és Thuróczi János krónikája nyomán – Amikor László király meghalt, erősen megijedtek azok az urak, akik Hunyadi László halálát okozták. Hogyne ijedtek volna meg, amikor Szilágyi Mihály nagy sereggel közeledett Buda felé. Pedig Szilágyi Mihályt nem a bosszúállás szándéka vezette, ő ennél többre vágyott: a trónt akarta megszerezni unokaöccsének, Hunyadi Mátyásnak. Amikor Szilágyi Mihály a fegyveres sokasággal Pest városába érkezett, az isteni akarat csodálatos jeleket mutatott. Az első éjszakán, abban a hideg télben minden csillag fényesen ragyogott az égen, a Duna vize pedig olyan erősen befagyott, hogy a jég hátán úgy járhattak, mint a sík mezőn. Reszkettek is az urak a budai várban, mert Pest felől minden baj nélkül fel lehetett vonulni a várba. Ha most Szilágyi Mihály bosszút forral, vége az életüknek... De Szilágyi Mihály megüzente az uraknak, hogy nem áll bosszút Hunyadi László haláláért. Ekkor az urak felbátorodtak, levonultak Pest városába, hogy a király megválasztásáról tárgyaljanak. Ott sokat tárgyalni nem kellett, mert a köznemesség sokasága, negyvenezer ember állott a Duna jegén, és mind Hunyadi Mátyást éltette. A gyerekek pedig ezt a dalt énekelték a pesti utcákon: Mátyást mostan választotta Mind ez ország királyságra, Mert ezt Isten adta nekünk Mennyországból oltalmunkra. Ezen a napon is csoda történt: a választás híre még ki sem szivárgott, de a pesti nagytemplomban már felhangzott a hálaadó ének. Amikor aztán az egész nép megtudta, hogy Mátyás lett a király, mindenki nagy örömmel ujjongott. Minden templomban meghúzták a harangokat, harsogtak a kürtök, szóltak a sípok, és olyan nagy hangon énekelt mindenki, hogy megtelt azzal a levegőég. 2 A választás éjszakáját annyi máglyarakás világította meg, hogy az emberek azt hitték, a csillagok szálltak le az égboltról. Soha még királyválasztás ennyi örömmel, ennyi dicsőséggel nem történt. De nemcsak Magyarországon örültek ennek a választásnak! Erdélyben még sokkal nagyobb volt az öröm, mert a Hunyadiak onnan származtak, s maga Mátyás Kolozsvár városában született. Ezért aztán Szilágyi Mihály, aki az egész választást rendezte, a választás után levelet küldött az erdélyi rendeknek. Azt írta a levelében: “Ti láttátok a fenséges Mátyás urat, amikor megszületett, szemetek előtt nevelkedett, ezért magatokénak nevezhetitek. Nyissátok hát meg a vigasság forrásait, örvendjetek, vigadjatok, ujjongjatok, és adjatok hálát a jóságos Istennek azért a boldogságért, amelyben a magyar nemzet részesült.” Örült egész Magyarország, vele örvendezett szép Erdélyország, amiért a törökverő Hunyadi János fiát, az ifjú Mátyást királlyá választották.

**MÁTYÁS KIRÁLY VISSZASZERZI A KORONÁT**  
  
– Heltai Gáspár krónikája nyomán –  
  
  
A magyar királyok koronája idegen kézre került, zálogban volt Frigyes császárnál – vissza kellett szerezni minden áron.  
Mátyás király megbízta Vitéz Jánost, a nagyváradi püspököt, hogy tárgyalást kezdjen a császárral.  
Vitéz János nagy titokban Bécsbe utazott, sokszor tárgyalt a császárral, és a sok tárgyalásból az lett, hogy a császár hetvenezer arany váltságdíjat követelt a koronáért.

Amikor a magyar urak meghallották, hogy mit követel a császár, nagyon elbúsultak, mert nagy csoda volt nekik, hogy saját koronájukat olyan szertelen nagy summán kell megváltaniuk.  
De hiába búsultak, Mátyás király a tanács elé vitte a dolgot, és közösen elhatározták, hogy megadják, amit a császár követel. Ezután a tanács hét férfiút választott: ezekre bízták a korona kiváltását és tisztességgel való hazahozását.  
Nemsokára elindultak a követek, és háromezer lovas katonát vittek magukkal, hogy a koronának megadják a tisztességet.  
Amikor a követek meghallották, hogy Frigyes császár Bécsújhelyen tartózkodik, csapatostul oda vonultak, és bebocsátást kértek.  
De Frigyes császár a várból meglátta, hogy milyen sokan jöttek, nagyon megrémült, mindjárt bezáratta a kapukat, és az őrséget a vártára küldte. Azt üzente a magyar követeknek:  
– Nem illik ilyen sokasággal bejönni a városomba, nem is bocsátók be többet kétszáz fegyveresnél. Jöjjön hát Vitéz János püspök kétszáz kísérővel, a többiek vonuljanak vissza.  
A magyar követek azt üzenték vissza:  
– Ne tartson tőlünk a császár őfelsége, mi a magyar korona tisztességéért jöttünk ennyien.  
De hiába üzentek, a császár csak Vitéz János püspököt bocsátotta be kétszáz kísérőjével.

Kereken egy hónapig tárgyalt ott a császár a püspökkel, míg mindent apróra elvégeztek.  
Amikor a tárgyalásokat befejezték, a többi követet és a kíséretet ismét odaszólították. De a városba nem léphettek be, ott táboroztak Bécsújhely külvárosában.  
Alig érkeztek meg a követek, már veszekedni kezdtek a császárral. Mert a magyar követek először a magyar koronát kívánták kezükbe, a császár pedig a váltságdíjat akarta előbb megkapni, s azután a koronát átadni.  
Végre János püspök és a passaui püspök olyan orvosságát találták ennek, hogy a követek hozzák a pénzt a város kapuja elé, a császár emberei pedig hozzák oda a koronát, ott azok leszámlálják a váltságdíjat, ezek pedig jelen tartják a koronát.  
Úgy is történt. A követek odavonultak, leszámlálták a hetvenezer forintot a koronáért, a császár emberei pedig a követek kezébe adták a koronát.  
Mihelyt a koronát átvették, a követek mindjárt visszatértek Sopronba. Ott fennszóval kihirdették, hogy ha ‘valaki a szent koronát látni akarja, oda jöjjön, mert kiállítják, hogy minden ember szabadon megláthassa. Az emberek eljöttek Sopron körül minden városból és faluból, hogy lássák a szent koronát mint egy szent ereklyét.  
Ezután a követek Mátyás királyt keresték fel, aki éppen a török ellen hadakozott.  
Mátyás király Jajca várát igyekezett megszállni, és most megnőtt az igyekezete, mert kezében volt a királyi korona, és a római császárral megszerezte a békességet.

**MÁTYÁS KIRÁLY ÉS KINIZSI**

– Dunántúli népmonda nyomán – Történt egyszer, hogy Mátyás király a Bakonyban, Nagyvázsony környékén vadászott. Nagy meleg volt; a király beüzent a barátok klastromába, hogy erősen megszomjazott. Mindjárt futottak a barátok, és aranykupában finom somlai bort hoztak a királynak. De Mátyás király hozzá sem nyúlt, hanem azt mondta: – Ilyen melegben nem iszom bort. Meghallotta ezt a malomajtóból Kinizsi Pál, az erős molnárlegény, aki éppen malomkövet faragott. Beugrott hát a korsóért, és futott vele a királyhoz. Amikor odaért, azt mondták a barátok: – Ejnye, fickó, hát a tálca hol maradt? Visszafut Kinizsi, felkapja a malomkövet, és azon nyújtja a korsót. Mátyás királynak megtetszett ez a derék legény. Ott nyomban nekiajándékozta Nagyvázsonyi. Szót váltott vele, bevette seregébe, aztán harcba küldte a török ellen. Amikor Kinizsi bátorságával is kitűnt, Mátyás még jobban megszerette, és egyszer azzal bízta meg, hogy követségbe menjen a török császárhoz. De Kinizsi, aki a csatamezőn nem ijedt meg a töröktől, semmiképpen se akarta vállalni ezt a kitüntetést. A király így biztatta: – Jó hívem, Kinizsi Pál! Ha a török a te fejedet leüttetné, én a fejed helyébe harmincezer török fejet vágatok le! Úgy bizony – mondta erre Kinizsi –, de a harmincezer fej közül egy se illik úgy a Palkó nyakára, mint ez a mostani fejem.

**A FORTÉLYOS LÁNY**

– Keresztúrfiszéki népmonda nyomán –  
  
  
Volt Mátyás királynak egy móc jobbágyfaluja, s a király egyszer erősen megneheztelt erre a falura, ezért ráparancsolt, hogy a malomkövet a malom udvarán nyúzzák meg, mert ha nem, tudják meg bizonyosan, hogy minden nagyobb gazdának fejét véteti.  
A szegény mócok három hétig mindennap falugyűlést tartottak, s mégsem tudtak annyira menni, hogy megegyezzenek benne, miképpen lehetne a malomkövet megnyúzni.  
Volt egy szegény móc a faluban, s annak egy tizenhét esztendős lánykája. Azt kérdi a lányka az apjától:  
– Apám, hova megyén mindennap? Hol eszik, hol nem eszik, s nem mond senkinek semmit.  
– Hova megyek? – azt mondja. – Nem tudod, hogy ez a kegyetlen király ránk parancsolt, hogy a malomkövet nyúzzuk meg a malom udvarán?  
– Édesapám, menjen el a bíróhoz, és mondja meg a bírónak, hogy többet falut ne gyűjtessen. Onnan menjen el a királyhoz, és mondja meg neki:– Fölséges király, életem-halálom kezedben vagyon, én követ vagyok, engem küldött a falu. Hogyha a fölséges király vérét nem veteti annak a malomkőnek, a falu meg nem tudja nyúzni! Azt kérdezi a király a falu követétől:– Ugyan ki adta ezt a tanácsot neked? A falu nem tudta adni, a faluban csak a jegyző vagy a bíró – ez a kettő lehetett. Valid meg, mert ha nem, most mindjárt ötvenet kapsz!– Fölséges király, életem-halálom kezedben vagyon, nekem egy tizenhét esztendős lányom van, az adta nekem ezt a tanácsot.

Azt mondja a király:– Megállj, te móc, mert a lányod kihúzta a tövisét a falu lábából, s ütötte a magáéba! Fordul a király, fölveszen egy új fazekat, akinek az oldala be volt esve.  
– Mondd meg a lányodnak, hogy ezt a fazekat úgy béfódja, hogy ezen se folt, se varrás ne Játszódjék, mert ha látszik, akkor neked is fejedet vétetem, a lányodnak is.  
Elveszi a móc a fazekat, viszi hazafelé, megérkezik a lányához.  
– No, édes lányom, kihúztad a tövisét lábából a falunak, s ütted a magadéba. Né, ehejt küldött a király egy fazekat! – S elmondja a parancsolatot.  
– Jól látom, édesapám, hogy küldött. No, édesapám, üljön le, egyék-igyék s nyugodjék.  
Mikor fölkelt volna az édesapja, azt mondja a lány:  
– Édesapám, vigye vissza ezt a fazekat a királyhoz, s mondja meg a királynak, hogy fölséges király, az én lányom árvasággal nőtt fel, de nem látta, hogy egy zsákot vagy inget színére megfoldott volna valaki. Hanem ha a fölséges király kifordíttatja ezt a fazekat, én becsületemre fogadom, hogy béfódom ügyesen.  
A király félrefordult, elkacagta magát.  
– Megállj – azt mondja –, mert küldök én a lányodnak bajt, ha nem volt.  
Megyén a király, vészen három fő kendert, kezébe adja a mócnak.  
– Nesze, te móc, vidd el a lányodnak ezt a három fő kendert. Mondd meg a lányodnak, hogy ebből künnvaló-bennvaló cselédimnek, egy kompánia katonámnak fehérnemű gúnyát fonjon, szőjön, mert ha nem, elpusztítalak lányostul együtt.  
Megindul a szegény móc hazafelé nagy bús lélekkel. Megérkezik haza.  
– No, édes lányom, ehejt küldött a király három fő kendert, ebből künnvaló-bennvaló cselédjeinek s egy kompánia katonájának fehérnemű gúnyát szőjél, fonjál.  
Azt mondja a lány:  
– Üljön le, édesapám, nyugodjék.  
Azalatt kimegyen a lány, megyén a favágóra, fölveszen két kicsi facskát, mint két pipaszárat, akkorát.  
– No, édesapám, megnyugodott-e?  
– Meg, édes lányom.  
– Menjen el a királyhoz vissza, instálja meg a királyt, hogy én árvasággal nőttem fel, nekem szövőszékem egy szikra sincs, azon instálom a fölséges királyt, hogy akár magával, akár mással abból a két eszközfából nekem egy szövőszéket csináltasson, de oly móddal, hogy abból ki se vegyen, s ahhoz ne is tegyen. Akkor én fogadom becsületemre, hogy nemcsak a bennvaló cselédjeinek, hanem az egész országbéli katonájának tudok fonni-szőni abból a három fő kenderből, amikor az készen lesz.  
Félrefordul a király, s elkacagja magát.  
– Te móc, hány esztendős a te lányod?  
– Tizenhét, fölséges király.  
– Mondd meg a lányodnak, hogy ezen s ezen a nap itt legyen. De se úton, se útfélen ne jöjjön, se gyalog ne jöjjön, se lóháton, s mégis idejöjjön! Ajándékot is hozzon, s anélkül is jöjjön!  
Elbúcsúzik a móc a királytól, megyén haza.  
– No, édes lányom, én megmentődtem a járástól, hát menj tésis.  
– Mit mondott a király, édesapám?  
– Azt mondta a király, fiam, hogy ezen s ezen a nap odamenj, se úton, se útfélen, se gyalog, se lóháton ne menj.  
– Jól van, édesapám.  
Megyén a lány egyszeribe a faluba. Tudott egy szamarat, elkéri, oda is adják, ő elviszi haza, s szamárnak szénát, zabot ad. Élig várja azt a napot, hogy indulhasson. Még egyszer meggondolja magát a lány, hogy vesz egy pár házigalambot. Hogy megveszi őket, viszi haza.  
Megérkezik az az áldott nap, amelyiken menni kellett a király elejébe. Megindul a lány az útnak a kellős közepén szamáron. Vitte a pár házigalambot a hátán.  
Várja a király a móc lányt. Megérkezik.  
– Adjon isten jó napot, felséges király!  
– Isten hozott, te móc lány!  
– Itt vagyok parancsolatodra, fölséges király! Úton se jöttem, útfélen se jöttem, ajándékot is hoztam, a nélkül is jöttem.  
Hívja a király:  
– Gyere be, hány esztendős vagy?  
– De azért se jöttem, fölséges király, hogy bemennek, mert be merek jönni.  
Egyszeribe kétfelé nyitja a két fatálat, s a két galamb elrepül. Papot hívat a király, egyszeribe megesketi őket a pap. De azt mondja a király:  
– No, lány, te immár a feleségem vagy! Hanem azt parancsolom neked, még most előre, hogy te az én hírem nélkül soha senkinek tanácsot ne adj az én udvaromban, mert másként rosszul lesz dolgod!  
– Nem is adok, fölséges király, senkinek tanácsot.  
Jól élnek két-három esztendeig együtt, de a király mindég vadászni járt.  
Két szegény ember volt azon a városon. Egyiknek volt egy kicsi fakó szekere, a másiknak egy csitkós kancája. Mindennap jártak az erdőre, úgy hordogattak egy-egy kicsi fát az erdőről a cimborával, a kancával s a szekérrel.  
De egyszer, mikor mentek az erdőre, hideg szél fú az erdő felől. Amelyiké volt a kanca, ülött a kancán, amelyiké volt a szekér, ülött a szekéren, de hazafelé szemmel, mert a hideget nem állhatta szembe, hogy fújja.  
Azt mondja egyszer, aki a szekéren ülött:  
– Állj meg, komám, mert a szekerem megcsitkózott. Azt mondja, amelyik a kancán ülött:  
– Ott biz az én kancám!  
– Ott biz az én szekerem! – azt mondja a másik. – Nem látod, hogy az alól maradt ki a csitkó?  
Abból a helyből megtértek vissza, elmentek haza. Hazulról elmentek a király elejébe. Hát a királyt nem kapják otthon.  
A királyné leülteti őket, s kérdi, hogy mi bajuk a királlyal. Elkezdte a kancás ember:  
– Fölséges királyné, kicsi dolog, semmiség az egész. Ennek a komámnak van egy kicsi szekere, nekem egy kancám. Mentünk az erdőre együtt. Ez a komám azt mondta, hogy álljak meg, mert a szekere megcsitkózott. Megálltam, s megtértünk. Nem tudtuk megosztani a csitkót, ide kellett folyamodjunk a fölséges király elejébe.  
Ahogy a két pörlekedőt végighallgatta a királyné, azt mondta nekik:  
– Ó, ti boldogtalan két ember, ugyan bizony ti mit osztozódtok, mit veszekedtek együtt ilyen dolog fölött, hisz azért a világ lekacag titeket. Hanem én azt mondom nektek, hogy menjetek haza, kössétek meg a kancát a szekérhez. Ha az a kutya csitkó a szekeret szopja meg, úgy a szekéré, de ha a kancát, úgy a kancáé.  
Elpróbálja a két szegény ember, de hát a kutya csitkó nem a szekeret szopja, hanem a kancát. Erre megharagszik a szekeres ember, odafut, kirántja a csitkót az anyja alól, behúzza a szekér alá, s azt mondja:  
– No, hogy a kutyák egyenek meg, ha az erdőn a szekerem alatt voltál, hát légy ott most is!  
De a csitkó visszafutott az anyja alá, s ismét szopni kezdett.  
Jól van, a király megérkezik a vadászatból, a két pörlekedő ember most kapja magát, s ismét elmennek a király udvarába, s füléről farkára elbeszélik a dolgot magának a királynak is, hogy eddig mi történt a csitkóval. A király megharagudott azért, mégpedig ugyan erősen, hogy ilyen bolondsággal mennek hozzá alkalmatlankodni, jól elszidta a szekeres embert, s azt mondta, mindjárt fejét véteti vagy fölakasztatja.  
De megharagszik immár a király a feleségére is, mert tudta, hogy tanácsot adott másnak az ő híre nélkül.  
– No, édes feleségem – azt mondja –, te állhatatlan móc lány! Mit fogadtál volt, mikor elvettelek? Hogy senkinek tanácsot nem adsz! Mégis adtál. Hanem velem többet egy tányérból nem mártasz!  
– Vagy igen, édes uram – azt mondja –, még egy ebédet készítek, aztán elmegyek.  
Az ebédet megkészíti, s akkor azt mondja a király:  
– Hat lovat a hintő elejébe fogass be, s ami legdrágább kincsed, vigyed, amerre tetszik, mert velem tovább nem lakói.  
Hat lovat hintő elejébe fogat egyszeribe a királyné. Az urát már az asztalnál ellátta volt álomporral s egyet-mással. Neki drágább kincse nem volt, mint a kedves ura. Megfogatta a legényekkel, s beletéteti a hintóba, hajtja két éjszaka s három nap.  
Megébred az ura egyszer az úton, széjjelnéz.  
– Édes kincsem, hova viszel?  
– Tudod-é, mit mondtál volt? Hogy ami legdrágább kincsem, tegyem hintóba. Nekem drágább kincsem nem volt, mint te: én viszlek.  
– Az isten megfizeti, állj meg, édes kincsem, térjünk haza! Én többet veled nem próbálok hiába, többször kezed alá nem szólok.  
Megtérnek haza szerencsésen. A király egyszeribe lakodalmat hirdet újból. Eltelik a lakodalom. Tál, tányér elég volt, de istenes ember, aki egy csöpp levet kapott volt.  
Még máig is élnek, ha meg nem haltak.

**Egyszer volt Budán kutyavásár**

Egyik alkalommal, ahogy megy a határban Mátyás király, ott lát egy szegény embert két rossz lovon szántani. De igazán olyan rossz lovak voltak, hogy meg kellett őket magázni, hogy továbbvonszolják az ekét.  
Mátyás király odaköszön:  
- Adjon isten jó napot, jó munkát! Halad-e valahogy?  
Fogadja a szegény ember:  
Adjon isten, éppen haladni csak haladnék, de a lovaim olyan gyengék, minden pillanatban várom, hogy kidőlnek.  
- Hát miért nem abrakolja őket jobban?  
- Haj, abrak, abrak! Bárcsak a családomnak kenyere volna, de se családomnak, se lovamnak ennnivalója nincs!  
A szegény ember szomszédjában szánt egy gazdag paraszt olyan négy lovon, hogy majdnem elrepülnek az ekével.  
Azt mondja Mátyás király a szegény embernek:  
- Miért nem szól a szomszédjának, hogy segítse kifordítani magának ezt a földet?  
- Hej, kérem, ez olyan büszke, nyakas paraszt, hogy az ilyen magamfajta emberrel szóba sem áll. Tán még a levegőt is irigyli tőlünk.  
Akkor azt mondja Mátyás király a szegény embernek:  
- Ide figyeljen barátom! Adja el a két lovát, és az összes pénzen vegyen kutyákat. Mindegy, hogy a kutya milyen fajta, csak minél többet vásároljon, és ekkorra meg ekkorra hozza fel Budavárra, Mátyás király palotája elé. Azon a napon lesz ott kutyavásár.  
Úgy is csinált a paraszt. Eladta a két lovacskát, és összevásárolta a lovak árán a kutyákat. Bizony jó néhány kutyát összevásárolt, talán egynéhányat még úgy is adtak neki, hogy vigye el a portáról.  
Akkor a jelzett napon betereli a kutyákat a királyi vár elébe.  
Arra a napra Mátyás király a nagyurakat összehívta, és kötelezte őket, hogy legalább egy kutyát mindegyik megvásároljon.  
Húsz forintnál olcsóbb egy kutya sem lehet, de ha valaki száz forintot ad egyért, az még nemesebb lesz.  
A legelső kutyát Mátyás király vette meg, jó summa pénzt nyomott a szegény ember kezébe.  
A kutyavásár nagyon rövid ideig tartott, pillanatok alatt elkelt az egész kutyasereg.  
A szegény ember hátitarisznyájában viszi a sok pénzt, és dicsekszik otthon fűnek-fának, hogy a két ló árán vett kutyákért mennyi rengeteg pénzt kapott.  
Amikor ezt a gazdag paraszt meghallotta, fogta, eladta mind a négy jó lovát, sőt még a két szép növendék csikaját is, ráadásul két-három tehenet, és ennek az árán a környéken a legszebb kutyákat vásárolta össze.  
Mikor a kutyákat összevásárolta, hajcsárokat fogadott melléjük, és elszállította Budavárra. Ott jelentkezett a királynál, hogy kutyavásárt csinál.  
De Mátyás király azt mondta:  
- Jaj, kedves barátom, Budán csak egyszer volt kutyavásár, és többé sohasem lesz! Csináljon a kutyáival amit akar!  
Erre a dúsgazdag paraszt mérgében szétverte az egész kutyanyájat, dühösen hazament, és haláláig átkozta a budai kutyavásárt.

## **V. LÁSZLÓ**

Sűrű setét az éj,  
Dühöng a déli szél,  
Jó Budavár magas  
Tornyán az érckakas  
Csikorog élesen.

„Ki az? mi az? vagy úgy -”  
„Fordulj be és alugy  
Uram [László király](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "laszkir):  
A zápor majd eláll,  
Az veri ablakod.”

A felhő megszakad,  
Nyilása tűz, patak;  
Zúgó sebes özönt  
A rézcsatorna önt  
Budának tornyiról.

„Miért zúg a tömeg?  
Kivánja *[eskümet](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "eskumet)?*”  
„A nép, uram király,  
Csendes, mint a halál,  
Csupán a *menny* dörög.”

Megcsörren a bilincs,  
Lehull, gazdája nincs:  
Buda falán a rab  
- Egy-egy felhődarab -  
Ereszkedik alá.

„Hah! láncát tépi a  
Hunyadi két fia -”  
„Uram, uram, ne félj!  
László, tudod, [nem él](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "nemel)  
S *a**[gyermek](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "gyermek),* az fogoly.”

Mélyen a vár alatt  
Vonúl egy kis csapat;  
Olyan rettegve lép,  
Most lopja életét...  
[Kanizsa](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "kanizsa), Rozgonyi.

„Kettőzni kell az őrt,  
Kivált Mátyás előtt!”  
„Mátyás, az itt maradt,  
Hanem a többi rab -  
Nincsen, uram, sehol.”

A felhő kimerült,  
A szélvihar elült,  
Lágyan zsongó habok  
Ezer kis csillagot  
Rengetnek a Dunán.

„El! míg lehet s szabad!  
Cseh-földön biztosabb.”  
„Miért e félelem?  
Hallgat minden elem  
Ég s föld határa közt.”

Az alvó aluszik,  
A bujdosó buvik;  
Ha zörren egy levél,  
Poroszlót jőni vél  
Kanizsa, Rozgonyi.

„Messze még a határ?  
Minden perc egy halál!”  
„Legitten átkelünk,  
Ne félj uram: *velünk*  
A gyermek, a fogoly.”

Az alvó felvirad,  
A bujdosó [riad](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "riad);  
Szellő sincsen, de zúg,  
Felhő sincsen, de búg  
S villámlik messziről.

„Oh adj, oh adj nekem  
Hűs cseppet, hű csehem!”  
„Itt a kehely, igyál,  
Uram, László király,  
Enyhít... mikép a *sír!*”

Állj meg, boszú, megállj:  
Cseh földön [űl a rab](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "ularab);  
Cseh *[földben](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "foldbena)*[a király](http://magyar-irodalom.elte.hu/sulinet/igyjo/setup/portrek/arany/vlaszlo.htm" \l "foldbena),  
Mindég is ott marad,  
De visszajő a rab...!

## **MÁTYÁS ANYJA**

[Szilágyi  
Örzsébet](http://magyar-irodalom.elte.hu/sulinet/igyjo/setup/portrek/arany/matyany.htm" \l "szilerzs)  
Levelét megirta;  
Szerelmes  
Könnyével  
Azt is telesirta.

Fiának  
A levél,  
[Prága városába](http://magyar-irodalom.elte.hu/sulinet/igyjo/setup/portrek/arany/matyany.htm" \l "pragaba),  
Örömhírt  
Viszen a  
Szomorú fogságba:

„Gyermekem!  
Ne mozdulj  
Prága városából;  
Kiveszlek,  
Kiváltlak  
A nehéz rabságból.

„Arannyal,  
Ezüsttel  
Megfizetek érted;  
Szívemen  
Hordom én  
A te hazatérted.

„Ne mozdulj,  
Ne indulj,  
Én egyetlen árvám!  
Ki lesz az  
Én fiam  
Ha megejt az *ármány?*

„Adassék  
A levél  
Hunyadi Mátyásnak,  
Tulajdon  
Kezébe,  
Senkinek se másnak.”

Fekete  
Viaszból  
Nyom reá pecsétet;  
Könyöklőn  
Várnak az  
Udvari cselédek.

„Ki viszi  
Hamarabb  
Levelem Prágába?  
Száz arany,  
Meg a ló,  
Teste fáradsága.”

„Viszem én,  
Viszem én,  
Hét nap elegendő.”  
„Szerelmes  
Szivemnek  
Hét egész esztendő!”

„Viszem én,  
Hozom én  
Válaszát három nap.”  
„Szerelmes  
Szivemnek  
Három egész hónap!”

„Istenem,  
Istenem,  
Mért nem adál szárnyat,  
Hogy utól-  
Érhetném  
Az anyai vágyat!” -

S ahol jön,  
Ahol jön  
Egy fekete holló;  
[Hunyadi  
Paizsán](http://magyar-irodalom.elte.hu/sulinet/igyjo/setup/portrek/arany/matyany.htm" \l "hunypajzs)  
Ül ahhoz hasonló.

Lecsapott,  
Lecsapott  
Fekete szélvészből,  
Kikapá  
Levelét  
Az anyai kézből.

„Hamar a  
Madarat!...  
El kell venni tőle!”  
Szalad a  
Sokaság  
Nyomba, hogy lelője.

Madarat  
Nem egyet,  
Százat is meglőnek:  
Híre sincs,  
Nyoma sincs  
A levélvivőnek.

Napestig  
Az erdőn  
Űzeti hiába:  
Éjfelen  
Kocognak  
Özvegy ablakába.

„Ki kopog?  
Mi kopog?  
Egy fekete holló!  
Nála még  
A levél,  
Vagy ahhoz hasonló.

Piros a  
Pecsétje;  
Finom a hajtása:  
Oh áldott,  
Oh áldott  
A *keze-irása!*”